Vier jaar om Notre Dame-katedraal se orrel skoon te maakPhilippe Lefebvre (64) speel die orrel by die Notre Dame-katedraal (2 Mei 2013) (Foto: AP Photo/Christophe Ena, File) Die orrel by die Notre Dame-katedraal in Parys, Frankryk, word pyp vir pyp uit mekaar gehaal sodat dit behoorlik skoongemaak kan word ná ŉ verwoestende brand in 2019. Die reusagtige taak om die grootste musiekinstrument in Frankryk uit mekaar te haal, dit skoon te maak en weer aan mekaar te sit, het Maandag begin en sal na verwagting vier jaar lank duur. Dit sal boonop ses maande lank duur om die orrel weer te stem en na verwagting sal geen note weerklink voor 2024 nie, aldus die staatsagentskap wat die Notre Dame se restourasiewerk hanteer. Die orrel, met sy 8 000 pype, het wonderbaarlik die verwoestende brand oorleef wat in April 2019 die katedraal se dak en vieringtoring ineen laat stort het. Die brand het egter die orrel met loodstof bedek en dit moet nou sorgvuldig verwyder word. Alhoewel die orrel nie gebrand het nie, het dit skade opgedoen tydens ŉ rekord-hittegolf verlede somer en dit is ook geraak deur ander temperatuurwisseling, aangesien die orrel nie meer onder dak staan nie. Kenners het Maandag begin om die orrel se klawers te verwyder en die pype sal ook uit mekaar gehaal word in ŉ proses wat waarskynlik tot die einde van vanjaar sal duur. Die stukke sal in spesiale houers geplaas word in die groot katedraal, waar die skoonmaakwerk en restourasie sal plaasvind. Die orrel, wat uit 1733 dateer, sal na verwagting op 16 April 2024 weer weerklink, vyf jaar ná die brand uitgebreek het, het die agentskap bygevoeg. Pres. Emmanuel Macron is vol verwagting dat die katedraal sy deure betyds vir die Olimpiese Spele in 2024 kan oopmaak, maar dit het reeds langer as ŉ jaar geduur om die gevaarlike loodstof en steierwerk, wat tydens ŉ vorige opknappingsprojek opgerig is, te verwyder.